ಚಳವಳಿಗಳ ಪುನಶ್ಚೇನಕ್ಕೆ ಕಾಲ ಒದಗಿದೆ: ಸಿದ್ದನಗೌಡ ದಾವಣಗೆರೆ: ಜನಪರ ಚಳವಳಿ, ಜನ ಸಂಸ್ಕೃತಿಗೆ ಪುನಶ್ಚೇತನ ನೀಡುವ ಕಾಲವೀಗ ಬಂದಿದೆ ಎಂದು ಕಾರ್ಮಿಕ ಮುಖಂಡ ಸಿದ್ದನಗೌಡ ಪಾಟೀಲ ಹೇಳಿದರು. ರಾಜ್ಯ ಬಂಡಾಯ ಸಾಹಿತ್ಯ ಸಮ್ಮೇಳನದಲ್ಲಿ ಕರ್ನಾಟಕದ ಜನ ಚಳವಳಿಗಳು: ಹಿನ್ನೋಟಮುನ್ನೋಟ ಕುರಿತ ಗೋಷ್ಠಿಯ ಅಧ್ಯಕ್ಷತೆ ವಹಿಸಿ ಅವರು ಮಾತನಾಡಿದರು. ಧರ್ಮಗಳ ನಡುವೆ ಒಡಕು ಮೂಡಿಸುವ, ಜನರನ್ನು ಪರಸ್ಪರ ಎತ್ತಿಕಟ್ಟುವ ಕೆಲಸದಲ್ಲಿ ನಿಪುಣರಾದ ಮೋದಿ ಸರ್ಕಾರದ ವಿರುದ್ಧ ಸಾಹಿತಿಗಳು, ಜನಪರ ಸಂಘಟನೆಗಳ ಮುಖಂಡರು ಪ್ರತಿರೋಧ ತೋರುತ್ತಿದ್ದಾರೆ. ಆದರೆ, ಪರ್ಯಾಯ ಹುಡುಕುವ ಕೆಲಸ ಮಾಡಿರಲಿಲ್ಲ. ಈಗ ಆ ಕೆಲಸ ಆರಂಭವಾಗಿದೆ ಎಂದು ಹೇಳಿದರು. ದಲಿತ, ರೈತ, ಮಹಿಳೆ, ಕಾರ್ಮಿಕ ಚಳವಳಿ ಮೂಲಭೂತ ಚಳವಳಿಗಳಾಗಿದ್ದು, ರಾಜಕೀಯ ಶಕ್ತಿಗಳಾಗಿ ಬೆಳೆಯಲು ಸಾಧ್ಯವಾಗಲಿಲ್ಲ. ಈ ಮಧ್ಯೆ ವೈಯಕ್ತಿಕ, ಸೈದ್ಧಾಂತಿಕ, ತಾತ್ವಿಕ ಭಿನ್ನಾಭಿಪ್ರಾಯಗಳಿಂದಾಗಿ ಚಳವಳಿಗಳಲ್ಲಿ ಒಡಕು ಉಂಟಾಗಿದ್ದರಿಂದ ಬೆವರಿನ ಸಾಹಿತ್ಯ ಮತ್ತು ಬೆವರಿನ ಚಳವಳಿ ನಡುವಿನ ಕಳ್ಳುಬಳ್ಳಿ ಸಂಬಂಧ ಕಡಿದು ಹೋಗಿತ್ತು. ಸಾಹಿತಿಗಳು, ಕಲಾವಿದರು ಮತ್ತು ಸಂಘಟನೆಗಳು 70 ದಶಕದಲ್ಲಿ ಮಾಡಿದ ಹೋರಾಟ, ರಾಜಕೀಯ ಪ್ರಜ್ಞೆಯನ್ನು ಜಾಗೃತಗೊಳಿಸುವ ಕೆಲಸವನ್ನು ಮಾಡಬೇಕಿದೆ ಎಂದು ಕರೆ ನೀಡಿದರು. ದೇಶದಲ್ಲಿ ಅಸಂಘಟಿತ, ಸಂಘಟಿತ, ಸಣ್ಣ ರೈತರು, ಇತರೆ ಕೂಲಿಕಾರರು, ನೌಕರರು ಸೇರಿ ಒಟ್ಟು ಶೇ 95 ಕೋಟಿ ಜನಸಂಖ್ಯೆ ಇದೆ. ಅವರಲ್ಲಿ ರಾಜಕೀಯ ಪ್ರಜ್ಞೆ ಮೂಡಿಸುವ ಕೆಲಸವನ್ನು ಎಲ್ಲ ಚಳವಳಿಗಾರರು ತಮ್ಮ ಭಿನ್ನಾಭಿಪ್ರಾಯಗಳನ್ನು ಮರೆತು ಮಾಡಬೇಕು ಎಂದರು. ಯಾವುದೇ ಚಳವಳಿಗಳನ್ನು ಅವಲೋಕಿಸಿದಾಗ ಯುವಕರನ್ನು ತಲುಪುವಲ್ಲಿ ವಿಫಲರಾಗಿದ್ದೇವೆ. ಆದರೆ, ಸನಾತನವಾದಿಗಳ ಸಮ್ಮೇಳನಗಳಲ್ಲಿ ಯುವಕರೇ ತುಂಬಿರುತ್ತಾರೆ. ಈ ಕುರಿತು ಗಂಭೀರವಾಗಿ ಆಲೋಚಿಸಬೇಕು ಎಂದು ದಲಿತ ಚಳವಳಿ ಕುರಿತು ಮಾತನಾಡಿದ ಪ್ರೊ.ಸಣ್ಣರಾಮ ಹೇಳಿದರು. ಮಹಿಳೆಯರು, ಮೌಢ್ಯ, ಕಂದಾಚಾರಗಳ ಪ್ರತಿಪಾದಕರಾಗಿದ್ದು,ಅವರನ್ನು ಜಾಗೃತಗೊಳಿಸುವ ಅಗತ್ಯವಿದೆ ಎಂದು ಹೇಳಿದರು. ರೈತ ಚಳವಳಿ ಕುರಿತು ಪ್ರಕಾಶ ಕಮ್ಮರಡಿ, ಮಹಿಳಾ ಚಳವಳಿ ಕುರಿತು ಎನ್. ಗಾಯತ್ರಿ, ಕಾರ್ಮಿಕ ಚಳವಳಿ ಕುರಿತು ಕೆ. ಮಹಾಂತೇಶ್ ಮಾತನಾಡಿದರು. ಎಂ. ಮಂಜಣ್ಣ ಗೋಷ್ಠಿ ನಿರ್ವಹಿಸಿದರು. ಕೈದಾಳೆ ಕೃಷ್ಣಮೂರ್ತಿ ಸ್ವಾಗತಿಸಿದರು. ಹೆಗ್ಗೆರೆ ರಂಗಪ್ಪ ವಂದಿಸಿದರು.